CELEX: 32012R0660
Language: mt
Date: 2012-07-19 00:00:00
Title: Regolament ta’ Implimentazzjoni tal-Kummissjoni (UE) Nru 660/2012 tad- 19 ta’ Lulju 2012 dwar ċerti miżuri ta’ sostenn għas-suq fis-settur tal-laħam tat-tjur fl-Italja

20.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 192/1
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 660/2012
   tad-19 ta’ Lulju 2012
   dwar ċerti miżuri ta’ sostenn għas-suq fis-settur tal-laħam tat-tjur fl-Italja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta’prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 44 tiegħu, flimkien mal-Artikolu 4 tiegħu,
   Billi:
   
               (1)
            
            
               Minħabba li bejn Diċembru tal-1999 u April tas-sena 2000, bejn Awwissu u Ottubru tas-sena 2000 u bejn Ottubru tal-2002 u Settembru tal-2003, faqqgħet l-influwenza avjarja f’ċerti reġjuni ta' produzzjoni fl-Italja, ġew adottati restrizzjonijiet veterinarji u kummerċjali mill-awtoritajiet Taljani, partikolarment, dawk skont id-Direttiva tal-Kunsill 92/40/KEE tad-19 ta’ Mejju 1992 li tintroduċi miżuri Komunitarji għall-kontroll tal-influwenza tal-għasafar (2). B’riżultat ta’ dan, it-trasport u l-kummerċjalizzazzjoni tal-bajd għat-tfaqqis u l-flieles ta’ ġurnata kienu ristretti temporanjament fl-Italja jew fiż-żoni affettwati direttament mill-marda.
            
         
               (2)
            
            
               Ir-restrizzjonijiet fuq il-moviment ħieles tal-bajd għat-tfaqqis u l-flieles ta’ ġurnata li rriżultaw mill-applikazzjoni tal-miżuri veterinarji heddew li jfixklu bil-kbir lis-suq tal-bajd għat-tfaqqis u l-flieles ta’ ġurnata fl-Italja.
            
         
               (3)
            
            
               Fid-9 ta' Diċembru 2004 il-Kummissjoni adottat ir-Regolament (KE) Nru 2102/2004 tad-9 ta’ Diċembru 2004 dwar ċerti miżuri eċċezzjonali ta' sostenn għas-suq għall-bajd fl-Italja (3). skont l-Artikolu 14 tar-Regolament (KEE) Nru 2771/75 tal-Kunsill tad-29 ta’ Ottubru 1975 dwar l-organizzazzjoni komuni tas-suq tal-bajd (4). Il-Kummissjoni ma adottatx Regolament simili skont l-Artikolu 14 tar-Regolament (KEE) Nru 2777/75 tal-Kunsill tad-29 ta' Ottubru 1975 dwar l-organizzazzjoni komuni fis-suq tal-laħam tat-tjur (5) biex tipprovdi għal miżuri eċċezzjonali ta’ sostenn għas-suq komparabbli fir-rigward tal-flieles ta’ ġurnata.
            
         
               (4)
            
            
               Fid-19 ta’April 2007, l-Italja bdiet proċeduri quddiem il-Qorti tal-Prim’Istanza tal-Komunitajiet Ewropej (6) biex tikseb l-annullament tad-Deċiżjoni kif stabbilit f'ittra tas-7 ta' Frar 2007 tad-Direttur Ġenerali tad-Direttorat Ġenerali għall-Agrikoltura tal-Kummissjoni, li permezz tagħha ġiet irrifjutata t-talba tal-awtoritajiet Taljani biex jadottaw miżuri eċċezzjonali sabiex isostnu s-suq Taljan tal-laħam tat-tjur skont it-tifsira tal-Artikolu 14 tar-Regolament (KEE) Nru 2777/75, fejn jikkonċernaw il-flieles meqruda f'żoni affettwati bl-influwenza tat-tjur u soġġetti għal miżuri veterinarji li jirrestrinġu ċ-ċirkolazzjoni fil-perjodu bejn Diċembru 1999 u Settembru 2003 (7).
            
         
               (5)
            
            
               Fis-17 ta’ Jannar 2012, il-Qorti Ġenerali (is-Seba' Awla) fis-sentenza tagħha fil-kawża T-135/2007 (8) annullat id-deċiżjoni tas-7 ta’ Frar 2007 li tirrifjuta t-talba tal-awtoritajiet Taljani biex jadottaw miżuri eċċezzjonali sabiex isostnu lis-suq Taljan tal-laħam tat-tjur skont it-tifsira tal-Artikolu 14 tar-Regolament (KEE) Nru 2777/75. Il-Kummissjoni ma appellatx kontra s-sentenza tal-Qorti Ġenerali.
            
         
               (6)
            
            
               Skont l-Artikolu 266 tat-Trattat, istituzzjoni li l-att tagħha jkun ġie ddikjarat null hija obbligata li tieħu l-miżuri meħtieġa sabiex tikkonforma mas-sentenza tal-Qorti tal-Ġustizzja tal-Unjoni Ewropea. Skont l-Artikolu 254 tat-Trattat, dak l-Artikolu japplika wkoll għas-sentenzi tal-Qorti Ġenerali.
            
         
               (7)
            
            
               Mis-sentenza tal-Qorti Ġenerali jirriżulta li l-Kummissjoni kellha tadotta Regolament skont l-Artikolu 14 tar-Regolament (KEE) Nru 2777/75 sabiex jiġu adottati miżuri eċċezzjonali li jsostnu lis-suq Taljan tal-laħam tat-tjur fejn jirrigwarda l-flieles maqtula u li ntremew f'oqsma affettwati bl-influwenza avjarja u soġġetti għal miżuri veterinarji li jillimitaw iċ-ċirkolazzjoni u l-projbizzjoni tat-tqegħid ta' flieles ta' ġurnata, fil-perjodu bejn Diċembru 1999 u Settembru 2003. Minħabba li r-Regolament (KEE) Nru 2777/75 m’għadhux fis-seħħ, sabiex il-Kummissjoni tkun konformi mas-sentenza tal-Qorti Ġenerali, din għandha tadotta Regolament skont l-Artikolu 44 tar-Regolament (KE) Nru 1234/2007.
            
         
               (8)
            
            
               Skont l-Artikolu 46 tar-Regolament (KE) Nru 1234/2007, għal miżuri eċċezzjonali msemmija fl-Artikolu 44 tiegħu, l-Unjoni għandha tipprovdi parti mill-finanzjament ekwivalenti għal 50 % tan-nefqa sostnuta mill-Istat Membru.
            
         
               (9)
            
            
               Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   1.   Il-qatla u r-rimi tal-flieles fl-Italja skont il-kodiċijiet NM 0105 11 19 u 0105 12, bejn is-17 ta’ Diċembru 1999 u l-14 ta’ April 2000, bejn l-14 ta’ Awwissu u s-16 ta' Ottubru 2000 u bejn il-11 ta’ Ottubru 2002 u t-30 ta' Settembru 2003, wara l-applikazzjoni ta' miżuri veterinarji nazzjonali, b'mod partikolari, dawk skont id-Direttiva 92/40/KEE, għandhom jitqiesu bħala miżuri eċċezzjonali ta’ sostenn tas-suq skont l-Artikolu 44 tar-Regolament (KE) Nru 1234/2007.
   2.   L-Unjoni għandha tipprovdi parti mill-finanzjament ekwivalenti għal 50 % tan-nefqa sostnuta mill-Italja fir-rigward tal-miżura msemmija fil-paragrafu 1. L-ammont ta’ finanzjament parzjali tal-Unjoni għandu jkun kif ġej:
   
               —
            
            
               Għandhom jingħataw EUR 0,1344 għal kull fellus ta’ ġurnata raġel u mara għal produzzjoni industrijali (żieda fil-piż differenti) tal-ispeċi Gallus domesticus skont il-kodiċi NM 0105 11 19 għal għadd totali massimu ta' 3 647 277 fellus ta’ ġurnata,
            
         
               —
            
            
               Għandhom jingħataw EUR 0,1548 għal kull fellus ta’ ġurnata mħallat (kemm irġiel kif ukoll nisa għall-produzzjoni rurali) tal-ispeċi Gallus domesticus skont il-kodiċi NM 0105 11 19 għal għadd totali massimu ta’ 3 768 800 fellus ta’ ġurnata,
            
         
               —
            
            
               Għandhom jingħataw EUR 0,5064 għal kull fellus ta’ ġurnata mħallat (kemm irġiel kif ukoll nisa) tal-ispeċi Meleagridis gallopavo skont il-kodiċi NM 0105 12 għal għadd totali massimu ta' 680 730 fellus ta’ ġurnata,
            
         
               —
            
            
               Għandhom jingħataw EUR 0,744 għal kull fellus ta’ ġurnata raġel tal-ispeċi Meleagridis gallopavo skont il-kodiċi NM 0105 12 għal għadd totali massimu ta’ 193 140 fellus ta’ ġurnata,
            
         
               —
            
            
               Għandhom jingħataw EUR 0,2688 għal kull fellus ta’ ġurnata mara tal-ispeċi Meleagridis gallopavo skont il-kodiċi NM 0105 12 għal għadd totali massimu ta’ 535 960 fellus ta’ ġurnata,
            
         Artikolu 2
   Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-19 ta’ Lulju 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      (2)  ĠU L 167, 22.6.1992, p. 1.
   
      (3)  ĠU L 365, 10.12.2004, p. 10.
   
      (4)  ĠU L 282, 1.11.1975, p. 49. Ir-Regolament ġie rrevokat u ssostitwit bir-Regolament (KE) Nru 1234/2007 mill-1 ta' Lulju 2008.
   
      (5)  ĠU L 282, 1.11.1975, p. 77. Ir-Regolament ġie rrevokat u ssostitwit bir-Regolament (KE) Nru 1234/2007 mill-1 ta' Lulju 2008.
   
      (6)  Il-Qorti Ġenerali fl-Unjoni Ewropea, mill-1 ta' Diċembru 2009.
   
      (7)  ĠU C 140, 23.6.2007, p. 38 (Kawża T-135/07 – l-Italja kontra l-Kummissjoni).
   
      (8)  ĠU C 58, 25.2.2012 p. 7.